Title: ข้อบังคับการรถไฟแห่งประเทศไทย ฉบับที่ 2.1 การแบ่งส่วนงานและอำนาจความรับผิดชอบของผู้บริหาร (แก้ไขเพิ่มเติมครั้งที่ 1)

ข้อบังคับการรถไฟแห่งประเทศไทย

ข้อบังคับการรถไฟแห่งประเทศไทย
ฉบับที่ ๒.๑
การแบ่งส่วนงานและอำนาจความรับผิดชอบของผู้บริหาร
(แก้ไขเพิ่มเติมครั้งที่
๑)[๑]

โดยที่ปัจจุบันราคาวัสดุสิ่งของเครื่องใช้และค่าแรงงานได้เพิ่มสูงขึ้นกว่าเดิมมาก
ฉะนั้น เพื่อให้การจัดซื้อและการจ้างมีความคล่องตัวและรวดเร็วยิ่งขึ้น
คณะกรรมการรถไฟแห่งประเทศไทย อาศัยอำนาจตามความในมาตรา ๒๕ (๔)
แห่งพระราชบัญญัติการรถไฟแห่งประเทศไทย พ.ศ. ๒๔๙๔ จึงออกข้อบังคับว่าด้วยการแบ่งส่วนงานและอำนาจความรับผิดชอบของผู้บริหารแก้ไขเพิ่มเติม
ดังต่อไปนี้

ข้อ ๑  ให้ยกเลิกความในข้อ ๖ แห่งข้อบังคับฉบับที่
๒.๑ ลงวันที่ ๑๙ เมษายน ๒๕๒๘ เฉพาะที่เกี่ยวกับอำนาจในการบริหารและรับผิดชอบของผู้ว่าการรถไฟแห่งประเทศไทย
ใน ๖.๒ และ ๖.๖ และให้ใช้ความต่อไปนี้แทน
๖.๒ การสั่งอนุญาตให้กระทำการต่าง ๆ
เกี่ยวกับการจัดซื้อวัสดุสิ่งของเครื่องใช้และการจ้าง ให้ผู้ว่าการรถไฟแห่งประเทศไทยมีอำนาจสั่งซื้อวัสดุสิ่งของเครื่องใช้หรือสั่งจ้างโดยวิธีประกวดราคาหรือสอบราคาได้ไม่เกิน
๘,๐๐๐,๐๐๐ บาท (แปดล้านบาท) และโดยวิธีพิเศษไม่เกิน ๔,๐๐๐,๐๐๐ บาท (สี่ล้านบาท)
เมื่อได้ดำเนินการไปแล้วในวงเงินเกิน ๔,๐๐๐,๐๐๐ บาท (สี่ล้านบาท) ให้รายงานคณะกรรมการรถไฟแห่งประเทศไทยทราบ
เว้นแต่การจัดซื้อน้ำมันเชื้อเพลิงน้ำมันหล่อลื่น และผลิตภัณฑ์ปิโตรเลียม ให้ผู้ว่าการรถไฟแห่งประเทศไทยมีอำนาจสั่งซื้อได้ในวงเงินครั้งละไม่เกิน
๘,๐๐๐,๐๐๐ บาท (แปดล้านบาท) โดยไม่ต้องรายงานให้คณะกรรมการรถไฟแห่งประเทศไทยทราบ และ
๖.๖ การซื้อวัสดุสิ่งของเครื่องใช้ น้ำมันเชื้อเพลิง น้ำมันหล่อลื่น
และผลิตภัณฑ์ปิโตรเลียม หรือการจ้างครั้งใดซึ่งมีจำนวนเงินเกินกว่า ๘,๐๐๐,๐๐๐ บาท
(แปดล้านบาท) ให้เป็นอำนาจของคณะกรรมการรถไฟแห่งประเทศไทยเป็นผู้พิจารณาอนุมัติก่อนที่จะดำเนินการ
ยกเว้นการจัดซื้อหรือจ้างที่มีวงเงินครั้งละเกินกว่า ๘,๐๐๐,๐๐๐ บาท (แปดล้านบาท)
และมีงบประมาณแล้ว ให้ผู้ว่าการรถไฟแห่งประเทศไทยมีอำนาจเรียกประกวดราคาซื้อหรือจ้างได้
แต่เมื่อถึงขั้นที่จะอนุมัติซื้อหรือจ้าง ให้นำเสนอคณะกรรมการรถไฟแห่งประเทศไทยพิจารณา

ข้อ ๒  ให้ใช้ข้อบังคับนี้ตั้งแต่บัดนี้เป็นต้นไป

ให้ไว้ ณ วันที่ ๒๕ ธันวาคม พ.ศ. ๒๕๒๘
พลเอก เทียนชัย  สิริสัมพันธ์
ประธานกรรมการรถไฟแห่งประเทศไทย

อารยา/แก้ไข
๑๖ กรกฎาคม ๒๕๕๑

จุฑามาศ/ปรับปรุง
๑๘ กันยายน ๒๕๕๗

[๑] ราชกิจจานุเบกษา เล่ม ๑๐๓/ตอนที่ ๘๕/หน้า ๑๒/๒๐ พฤษภาคม ๒๕๒๙